**Informatīvais ziņojums**

**Par 2016. gada 25. oktobra Ministru kabineta sēdes darba kārtības punktu**

**“Par Latvijas Republikas nacionālo pozīciju apstiprināšanu par ES kopējās nostājas projektiem pievienošanās sarunu ar Serbiju 5. sadaļā Valsts iepirkums un pievienošanās sarunu ar Melnkalni 11. sadaļā Lauksaimniecība un lauku attīstība”**

Lai novērtētu Eiropas Savienības (ES) kandidātvalstu gatavību sākt sarunas konkrētās ES politiku jomās, Eiropas Komisija (EK) veic kandidātvalstu nacionālo tiesību aktu atbilstības ES prasībām izvērtēšanu. Serbijas tiesību aktu atbilstības ES prasībām izvērtēšana tika sākta 2013. gada septembrī, savukārt Melnkalnes – 2012. gada jūlijā. Tajās pievienošanās sarunu sadaļās, kur ES dalībvalstis ir noteikušas sarunu atvēršanas vai slēgšanas nosacījumus, EK uzrauga to izpildi. Serbijas un Melnkalnes ES pievienošanās sarunās ir 35 sadaļas. Līdz 2016. gada 20. oktobrim sarunās ar Serbiju ir atvērtas četras sarunu sadaļas, ar Melnkalni 24, no kurām provizoriski slēgtas divas.

Tiesību aktu caurskatīšanas gaitā EK ir secinājusi, ka Serbija ir pietiekami gatava sarunu sākšanai 5. sadaļā Valsts iepirkums, savukārt Melnkalne - 11. sadaļā Lauksaimniecība un lauku attīstība.

Serbijas valsts iepirkuma sistēma lielā mērā atbilst ES *acquis* valsts iepirkuma jomā. Serbijai jāturpina tiesiskā regulējuma harmonizācija un administratīvās kapacitātes stiprināšana. Īpaša uzmanība jāpievērš korupcijas un interešu konflikta novēršanai. EK ir izvirzījusi trīs 5. sadaļas slēgšanas nosacījumus, kas ietver Serbijas nacionālā tiesiskā regulējuma pilnīgu saskaņošanu ar ES *acquis* visās valsts iepirkuma jomās, atbilstošas administratīvās un institucionālās kapacitātes nodrošināšanu, kā arī rezultātus, kas liecinātu par godīgu un atklātu valsts iepirkuma sistēmu.

Melnkalne ir daļēji pārņēmusi *acquis* lauksaimniecības un lauku attīstības jomā. Melnkalnei jāturpina saskaņot *acquis* un īpaša uzmanība jāpievērš administratīvo struktūru izveidei un kapacitātes stiprināšanai. EK provizoriskai sadaļas slēgšanai ir izvirzījusi divus slēgšanas nosacījumus, kas paredz ieviest Integrētās administrācijas un kontroles sistēmu un izveidot Maksājumu aģentūru.

 Ir sagatavotas Latvijas nacionālās pozīcijas par ES kopējās nostājas projektiem pievienošanās sarunu ar Serbiju 5. sadaļā Valsts iepirkums un pievienošanās sarunu ar Melnkalni 11. sadaļā Lauksaimniecība un lauku attīstība.

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Serbiju 5. sadaļā Valsts iepirkums.
* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 11. sadaļā Lauksaimniecība un lauku attīstība.

Pozīcijas ir sagatavotas saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Serbijas, kā arī Melnkalnes pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministrs E. Rinkēvičs

Vīza: valsts sekretārs A.Pildegovičs

20.10.2016. 10.50

419

Ginta Dailidenaite, 67015927

ginta.dailidenaite@mfa.gov.lv